PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/PK/R/1/050	Bratislava 21. marca 2002

	Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podľa § 65 ods. 2 zákona č. 71/1967 Zb. o správnom konaní 

zrušuje

rozhodnutie Protimonopolného úradu Slovenskej republiky, IV. výkonného odboru č. 2000/PK/4/1/116 zo dňa 17.05.2000, ktorým bolo rozhodnuté o prerušení konania začatého na návrh podnikateľa RADIO Nitra, spol. s.r.o., Štefánikova 46, 949 01 Nitra vo veci zneužitia dominantného postavenia podnikateľom Slovenské telekomunikácie, a.s., Námestie slobody 6, 817 62 Bratislava. 

Odôvodnenie: 

	Protimonopolnému úradu Slovenskej republiky, IV. výkonnému odboru (ďalej len „úrad“) bol dňa 22.03.2000 doručený návrh podnikateľa RADIO Nitra, spol. s.r.o., Štefánikova 46, 949 01 Nitra (ďalej len „Rádio Nitra“), zastúpeného JUDr. Janom Kotlíkom, advokátom, Advokátska kancelária, Jesenského 2, P.O.BOX 126, 814 99 Bratislava, na začatie konania vo veci zneužitia dominantného postavenia podnikateľom Slovenské telekomunikácie, a.s., Námestie slobody 6, 817 62 Bratislava (ďalej len „Slovenské telekomunikácie“), zastúpeného JUDr. Vierou Perutkovou, komerčnou právničkou, Ružová dolina 8, 821 09 Bratislava 2 podľa § 7 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“).

	Dňa 17.05.2000 úrad vydal rozhodnutie č. 2000/PK/4/1/116, ktorým podľa § 29 ods. 1 zákona č. 71/1967 Zb. o správnom konaní (ďalej len „Správny poriadok“) rozhodol o prerušení predmetného konania vo veci zneužitia dominantného postavenia z  dôvodu začatia konania o predbežnej otázke. Predbežnou otázkou (§ 40 Správneho poriadku) podľa názoru úradu bolo konanie na Krajskom súde v Bratislave vo veci ochrany pred nedovoleným obmedzovaním hospodárskej súťaže na základe žaloby podnikateľa Rádio Nitra zo dňa 22.03.2000. Predmetné rozhodnutie úradu nadobudlo právoplatnosť dňa 19.05.2000.

	Dňa 06.03.2002 sa z podnetu Rady úradu začalo konanie podľa § 65 Správneho poriadku vo veci preskúmania rozhodnutia č. 2000/PK/4/1/116 zo dňa 17.05.2000 mimo odvolacieho konania. 

	Rada úradu, ako orgán príslušný podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov na preskúmanie predmetného rozhodnutia mimo odvolacieho konania, dospela k nasledovným záverom:

Po preskúmaní rozhodnutia o prerušení konania, ako aj spisového  materiálu s ním súvisiaceho, Rada úradu dospela k záveru, že úrad nesprávne posúdil konanie na Krajskom súde v Bratislave na základe žaloby podnikateľa Rádio Nitra ako konanie o predbežnej otázke podľa § 40 Správneho poriadku vo vzťahu ku konaniu, ktoré sa začalo na úrade dňa 22.03.2000. Predmetné konanie na súde je totiž  konaním, na závere ktorého nie je závislé konanie vo veci zneužitia dominantného postavenia podľa § 7 zákona. Prerušenie konania podľa § 29 Správneho poriadku teda nemalo v danom prípade opodstatnenie a úrad mal pokračovať v začatom konaní bez jeho prerušenia.

	Tým, že konanie vo veci zneužitia dominantného postavenia podnikateľom Slovenské telekomunikácie bolo prerušené bez toho, aby bol na takéto prerušenie zákonný dôvod úrad porušil § 29 ods. 1 Správneho poriadku v spojení s § 3 ods. 1 Správneho poriadku a § 46 Správneho poriadku, podľa ktorých správne orgány postupujú v konaní v súlade so zákonmi a inými právnymi predpismi a taktiež i rozhodnutie musí byť v súlade so zákonmi a ostatnými právnymi predpismi. 

	
Poučenie: 

	Proti tomuto rozhodnutiu možno podať v lehote do 15 dní odo dňa jeho doručenia rozklad na adresu: Rada Protimonopolného úradu Slovenskej republiky, Drieňová 24, 826 03 Bratislava (podľa § 68 ods. 2 zákona č. 71/1967 Zb. o správnom konaní v spojení § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov). 

								     Ing. Jaroslav Košťálik
							podpredseda Protimonopolného úradu SR

Rozhodnutie sa doručí:

1. JUDr. Jan Kotlík, advokát, Advokátska kancelária, Jesenského 2, P.O.BOX 126, 814 99 Bratislava

2. JUDr. Viera Perutková, komerčná právnička, Ružová dolina 8, 821 09 Bratislava 2